Gunung Reng

Gunung Reng ialah sebuah gunung batu kapur yang terletak di Kampung Gunong, Jeli, Kelantan, Malaysia, berhampiran Kampung Batu Melintang dan kira-kira lima belas kilometer dari Bandar Jeli.Gunung Reng. Majlis Daerah Jeli. 

Gunung ini berketinggian kira-kira 300 meter dari aras bumi dan berbentuk tirus. Ia mempunyai kira-kira 69 gua, termasuk 29 gua yang boleh dilalui mengelilingi gunung, menjadikannya antara destinasi tarikan eko-pelancongan utama di Jeli. 

 Kemudahan 

 Taman Rekreasi Cahaya Ibadah 
Taman Rekreasi Cahaya Ibadah menyediakan pelbagai kemudahan untuk pengunjung, antaranya:

 Tempat Letak Kereta: Memudahkan pengunjung meletakkan kenderaan dengan selamat.
 Kedai dan Gerai Makan: Terdapat beberapa kedai makan dan gerai kecil yang menawarkan pelbagai jenis makanan dan minuman.
 Struktur Informasi: Beberapa struktur memaparkan teks mengenai sejarah kawasan ini.
 Taman Permainan: Taman permainan untuk kanak-kanak.
 Tempat Duduk dan Wakaf: Pengunjung boleh berehat di kawasan duduk yang disediakan serta di wakaf.

 Masjid An-Nur 
Kemudahan tandas dan musholla untuk pengunjung tersedia di Masjid An-Nur, yang terletak bersebelahan dengan Gunung Reng.

Sejarah dan lagenda
Gunung Reng sering dikaitkan dengan pelbagai mitos dan cerita rakyat. Menurut catatan tempatan, tapak asal gunung ini dikenali sebagai Kampung Tala yang dibuka oleh Tok Tadeh dari keturunan Jawa kira-kira 1,400 tahun lalu. Dalam satu kisah, penduduk Kampung Tala mengadakan keramaian besar selama tujuh hari tujuh malam, termasuk pertunjukan melagakan kucing dengan anjing di atas bumbung rumah. Perbuatan ini dipercayai telah mengundang kemurkaan Tuhan sehingga berlaku ribut taufan yang menyebabkan kampung tersebut diserkup batu besar dan lenyap sama sekali, lalu terbentuklah Gunung Reng. Hanya seorang wanita tua bersama cucunya yang terselamat dan kemudian menyampaikan kisah itu kepada generasi seterusnya. 

Gunung ini juga dikaitkan dengan legenda Puteri Saadong. Menurut cerita rakyat, baginda pernah menjadikan Gunung Reng sebagai tempat persinggahan setelah berpindah dari Bukit Marak, Bachok, sebelum meninggalkan kawasan itu kerana kecewa dengan sikap penduduk kampung yang meminjam barangan baginda tanpa dipulangkan.

Selain kisah mitos, terdapat juga kepercayaan bahawa asal-usul Gunung Reng berpunca daripada seketul batu besar dari hulu Sungai Reng di negeri Perak yang "dipindahkan" ke Kampung Tala. Tapak asal di Perak dikatakan kini menjadi sebuah kolam yang menyerupai bentuk Gunung Reng.

Tarikan
Gunung Reng terkenal dalam kalangan penggemar aktiviti lasak dan rekreasi, termasuk meneroka gua, mendaki, serta menikmati panorama semula jadi. Pendakian ke puncak setinggi lebih 200 meter hanya disarankan bersama penunjuk arah tempatan kerana laluan yang mencabar dan berpotensi mengelirukan. 

Gunung Reng Ecopark

Pada 11 Disember 2024, papan tanda rasmi Gunung Reng Ecopark dipasang di tepi gunung sebagai usaha mempromosi kawasan ini sebagai produk pelancongan eko.

Rujukan